钦定古今图书集成/明伦汇编/官常典/第216卷 > 吕蒙正
## 钦定古今图书集成/明伦汇编/官常典/第216卷 > 吕蒙正

按《宋史》本传：“蒙正，字圣功，河南人。祖梦奇，户部侍郎。
父龟图，起居郎。蒙正，太平兴国二年擢进士第一，授
将作监丞，通判昇州。陛辞，有旨，民事有不便者，许骑
置以闻，赐钱二十万。代还，会征太原，召见行在，授著
作郎、直史馆，加左拾遗。五年，亲拜左补阙，知制诰。初，
龟图多内宠，与妻刘氏不睦，并蒙正出之，颇沦踬窘”
乏，刘誓不复嫁。及蒙正登仕，迎二亲，同堂异室，奉养
备至。龟图旋卒，诏起复。未几，迁都官郎中，入为翰林
学士，擢左谏议大夫、参知政事，赐第丽景门。上谓之
曰：“凡士未达，见当世之务戾于理者，则怏怏于心。及
列于位，得以献可替否。当尽其所蕴，虽言未必尽中，
亦当佥议而更之，俾协于道。朕固不以崇高自恃，使
人不敢言也。”蒙正初入朝堂，有朝士指之曰：“此子亦
参政耶？”蒙正阳为不闻而过之。同列不能平，诘其姓
名，蒙正遽止之曰：“若一知其姓名，则终身不能忘，不
若毋知之为愈也。”时皆服其量。李昉罢相，蒙正拜中
书侍郎，兼户部尚书、平章事、监修国史。蒙正质厚宽
简，有重望，以正道自持，遇事敢言，每论时政，有未允
者，必固称不可，上嘉其无隐。赵普，开国元老，蒙正后
进，历官一纪，遂同相位，普甚推许之。俄丁内艰，起复。
先是，卢多逊为相，其子雍起家即授水部员外郎，后
遂以为常。至是，蒙正奏曰：“臣忝甲科及第，释褐止授
九品京官，况天下才能，老于岩穴、不霑寸禄者多矣。
今臣男始离襁褓，膺此宠命，恐罹阴谴，乞以臣释褐
时官补之。”自是宰相于止授九品京官，遂为定制。朝
士有藏古镜者，自言能照二百里，欲献之蒙正以求
知。蒙正笑曰：“吾面不过楪子大，安用照二百里哉？”闻
者叹服。淳化中，右正言宋抗上疏忤旨，抗，蒙正妻族，
坐是罢为吏部尚书，复相李昉。四年，昉罢，蒙正复以
本官入相。因对，论及征伐，上曰：“朕比来征讨，盖为民
除暴，苟好功黩武，则天下之人熸亡尽矣。”蒙正对曰：
“隋、唐数十年中，四征辽碣，人不堪命。炀帝全军陷没，
太宗自运土木攻城，如此卒无所济。且治国之要，在
内修政事，则远人来归，自致安静。”上韪之。尝灯夕设
宴，蒙正侍，上语之曰：“五代之际，生灵凋丧。周太祖自
邺南归，士庶皆罹剽掠，下则火灾，上则彗孛，观者恐
惧，当时谓无复太平之日矣。朕躬览庶政，万事粗理，
每念上天之贶，致此繁盛，乃知理乱在人。”蒙正避席
曰：“乘舆所在，士庶走集，故繁盛如此。臣尝见都城外
不数里，饥寒而死者甚众，不必尽然。愿陛下视近以
及远，苍生之幸也。”上变色不言，蒙正侃然复位，同列
多其直谅。上尝欲遣人使朔方，谕中书选才而可责
以事者，蒙正退，以名上，上不许。他日，三问，三以其人
对。上曰：“卿何执耶？”蒙正曰：“臣非执，盖陛下未谅尔，固
称其人可使，馀人不及。臣不欲用媚道，妄随人主意，
以害国事。”同列悚息不敢动。上退谓左右曰：“蒙正气
量我不如。”既而卒用蒙正所荐，果称职。至道初，以右
仆射出判河南府，兼西京留守。蒙正至洛，多引亲旧
欢宴，政尚宽静，委任僚属，事多总裁而已。真宗即位，
进左仆射。会营奉熙陵，蒙正追感先朝不次之遇，奉
家财三百馀万以助用，葬日，伏哭尽哀，人以为得大
臣体。咸平四年，以本官同平章事、昭文馆大学士。国
朝以来，三入相者，惟赵普与蒙正焉。郊祀礼成，加司
空兼门下侍郎。六年，授太子太师，封蔡国公，改封随，
又封许。景德二年春，表请归洛。陛辞日，肩舆至东园
门，命二子掖以升殿。固言：“远人请和，弭兵省财，古今
上策，惟愿陛下以百姓为念。”上嘉纳之。因迁从简太
子洗马，知简奉礼郎。蒙正至洛，有园亭花木，日与亲
旧宴会，子孙环列，迭奉寿觞，怡然自得。大中祥符而
后，上朝永熙陵，封泰山，祠后土。过洛，两幸其第，锡赉
有加。上谓蒙正曰：“卿诸子孰可用？”对曰：“诸子皆不足
用。有侄夷简任颍州推官，宰相才也。”夷简由是见知
于上。《富言》者，蒙正客也，一日白曰：“儿子十许岁，欲令”
入书院事廷评太祝，蒙正许之。及见，惊曰：“此儿他日
名位与吾相似，而勋业远过于吾。”令与诸子同学，供
给甚厚。言之，子，即弼也。后弼两入相，亦以司徒致仕，
其知人类如此。许国之命甫下而卒，年六十八。赠中
书令，谥曰文穆。蒙正初为相时，张绅知蔡州，坐赃免或言于上曰：“绅家富，不至此，特蒙正贫时勾索不如
意，今报之尔。”上命即复绅官，蒙正不辨。后考课院得
绅实状，复黜为绛州团练副使。及蒙正再入相，太宗
谓曰：“张绅果有赃。”蒙正不辨，亦不谢。在西京日，上数
遣中贵人将命至，蒙正待之如在相位时，不少贬，时
人重焉。